Title: Príloha 9
Author: MZV SR
Last saved by: pistovic
Company: none

Príloha č. 1

Vysvetlenie pojmov použitých v materiále a zosúladenie pojmov v záležitostiach Európskej únie v podmienkach SR 

I.	Vysvetlenie skratiek

VEZ | Výbor NR SR pre európske záležitosti
OEZ | Odbor pre európske záležitosti NR SR
RKS | Rezortná koordinačná skupina
KEÚ 1 a 2 | Komisia pre záležitosti EÚ 1 a 2
ÚOŠŠ | Ústredný orgán štátnej správy
EK | Európska komisia
COREPER I, II | Výbor stálych predstaviteľov
SCA (angl. skratka) | Špeciálny výbor pre poľnohospodárstvo
PS | Pracovná skupina Rady EÚ

COREPER I (Výbor stálych zástupcov I)- tvoria zástupcovia stálych predstaviteľov (zástupcovia veľvyslancov na Stálych zastúpeniach v Bruseli). COREPER I má vo svojej pôsobnosti tieto oblasti:
1.	Rada pre poľnohospodárstvo a rybné hospodárstvo (veterinárne, fytosanitárne otázky, rybné hospodárstvo), 
2.	Rada pre životné prostredie,
3.	Rada pre konkurencieschopnosť (vnútorný trh, priemysel, výskum a cestovný ruch), 
4.	Rada pre vzdelávanie, mládež a kultúru, 
5.	Rada pre dopravu, telekomunikácie a energetiku,
6.	Rada pre zamestnanosť, sociálnu politiku, ochranu zdravia a spotrebiteľov.

COREPER II (Výbor stálych zástupcov II)- v ktorom sú členské štáty zastúpené svojimi stálymi predstaviteľmi v Bruseli (veľvyslanci na Stálych zastúpeniach v Bruseli) má vo svojej pôsobnosti tieto oblasti:
1.	Rada pre všeobecné záležitosti a vonkajšie vzťahy (vrátane európskej bezpečnostnej a obrannej politiky a rozvojovej spolupráce),
2.	Rada pre spravodlivosť a vnútorné záležitosti (vrátane civilnej ochrany),
3.	Rada pre hospodárske a finančné záležitosti (vrátane rozpočtu).

Špeciálny výbor pre poľnohospodárstvo – orgán na úrovni COREPER-u, v kompetencii ktorého je celá Spoločná poľnohospodárska politika a rozvoj vidieka. Zástupcovia členských štátov v SCA vystupujú ako hovorcovia.

II.	Zosúladenie pojmov v záležitostiach Európskej únie v podmienkach SR
(Vysvetlenie k používaniu novej platnej terminológie v záležitostiach EÚ v SR)

V zmysle prijatého Ústavného zákona o spolupráci Národnej rady Slovenskej republiky a vlády Slovenskej republiky v záležitostiach Európskej únie sa menia pojmy obsiahnuté v materiále schválenom uznesením vlády SR z 5. júna 2004 Návrh postupu koordinácie európskych záležitostí v podmienkach SR nasledovne:

Pojmy používané v súlade s Návrhom postupu koordinácie európskych záležitostí v podmienkach SR | Zosúladenie pojmov v záležitostiach Európskej únie v zmysle prijatého ústavného zákona o spolupráci Národnej rady Slovenskej republiky a vlády Slovenskej republiky v záležitostiach Európskej únie
Anotácia | Anotácia
Rámcová pozícia | Predbežné stanovisko
Stanovisko | Pozícia
Inštrukcia | Inštrukcia
Mandát | Stanovisko Slovenskej republiky

III.	Právne akty Európskej únie

Aktuálne právo EÚ pozná viac ako 15 právnych nástrojov, po prijatí Ústavnej zmluvy EÚ sa tento právny aparát zužuje (viď príloha 7).

Európsky zákon je právny akt záväzný v celom rozsahu, ktorý má priamu platnosť vo všetkých členských štátoch.

Európsky rámcový zákon je záväzný právny akt pre členské štáty, pokiaľ ide o výsledok, ktorý sa má dosiahnuť, ale prenecháva úplnú voľnosť vnútroštátnym orgánom vybrať si formu a prostriedky na dosiahnutie tohto výsledku.

Európske nariadenie právny akt na vykonávanie právnych aktov a určitých osobitných ustanovení ústavy. Môže byť záväzné v celom rozsahu a mať priamu platnosť vo všetkých členských štátoch alebo môže byť záväzné pre všetky členské štáty, ktorým je adresované, pokiaľ ide o výsledok, ktorý sa má dosiahnuť, ale prenecháva úplnú voľnosť vnútroštátnym orgánom vybrať si formu a prostriedky na dosiahnutie tohto výsledku.

Európske rozhodnutie je právny akt záväzný v celom rozsahu. Rozhodnutie, ktoré špecifikuje tých, na ktorých sa obracia, je záväzné len pre nich.

Odporúčania a stanoviská prijaté orgánmi ES/EÚ nie sú právne záväzné.

IV.	Základné dokumenty rozhodovacieho procesu pri koordinácii záležitostí EÚ v podmienkach SR

Anotácia – predstavuje východisko pre rokovanie RKS a tvorbu rámcovej pozície. Je de facto faktografickým a informatívnym materiálom plniacim okrem iného aj referenčné účely. Vypracováva ju Stále zastúpenie SR pri EÚ a príslušný/gestorský ÚOŠS je berie na vedomie pri príprave predbežného stanoviska. Anotácia je paralelne zasielaná NR SR.
Poznámka: Pojem anotácia zavádza tento materiál (príloha 4). Anotácia ma slúžiť na lepšie identifikovanie návrhu právneho aktu, zároveň obsahuje aj návrh predbežného stanoviska pre rokovanie expertov SR v Pracovných skupinách Rady.

Predbežné stanovisko – je pripravované na začiatku rozhodovacieho procesu. Zámerom predbežného stanoviska je definovať ciele SR a určiť priority SR pre nasledujúcu diskusiu. Pripravuje ho zodpovedajúci ÚOŠS a je schválený príslušnou rezortnou koordinačnou skupinou. Predbežné stanovisko je smerodajné pre zástupcu SR v diskusiách v pracovných skupinách Rady EÚ. Predbežné stanovisko by malo obsahovať informácie o dôsledkoch implementácie daného návrhu na slovenskú legislatívu, ako aj o ekonomických dôsledkoch pre SR.

Pozícia – Na základe „predbežného stanoviska“ RKS a výsledkov diskusií v pracovných skupinách Komisie a Rady príslušný ÚOŠS pred ukončením diskusie vypracuje a schváli pozíciu pre svojich expertov a zástupcov v týchto skupinách, ktorá ich bude oprávňovať predbežne z pohľadu naplnenia slovenských záujmov uzavrieť rokovania na expertnej úrovni. Pozícia je paralelne zasielaná na Stále zastúpenie SR pri EÚ a MZV SR.

Inštrukcia – Pred samotným zasadnutím COREPER I a COREPER II na základe predbežného stanoviska a pozície, vypracuje príslušný ÚOŠS návrh inštrukcie. MZV SR po zvážení širších zahranično-politických záujmov SR predloží inštrukciu na schválenie Komisii pre záležitosti EÚ 1 alebo 2. Po jej schválení MZV SR zašle inštrukciu na Stále zastúpenie SR v EÚ. Zástupcovia SR v COREPERi postupujú podľa zaslaných inštrukcií. Právomoc na zasielanie inštrukcií Stálemu zastúpeniu SR v EÚ bude mať výhradne MZV SR. 
	V prípade inštrukcie na zasadnutie SCA návrh inštrukcie vypracuje MP SR a predloží ho na schválenie RKS MP SR, v ktorej majú svojho zástupcu všetky ministerstvá. RKS MP SR tak pre SCA plní funkciu Komisie pre záležitosti EÚ. Na zasadnutí SCA postupuje hovorca MP SR v súlade so schválenou inštrukciou.

Stanovisko Slovenskej republiky – návrh tohto stanoviska je pripravovaný v neskoršom štádiu, keď je záležitosť predložená na diskusiu alebo rozhodnutie na zasadnutia Rady EÚ. Bude dôležité odhadnúť, do akej miery bude predpokladaný výsledok diskusie v EÚ akceptovateľný pre SR. Návrh stanoviska pripraví zodpovedajúci ÚOŠS v spolupráci s Komisiou 1 alebo 2 na základe doteraz spracovaných materiálov (predbežné stanovisko, pozícia a inštrukcia) a na základe výsledkov rokovaní v COREPER-i alebo SCA. Návrh stanoviska schvaľuje príslušný minister. Stanoviskom Slovenskej republiky sa z neho stáva až v prípade jeho schválenia Národnou radou alebo po uplynutí dvojtýždňovej lehoty od predloženia národnej rade, ak sa táto k nemu nevyjadrí, alebo neschváli návrh stanoviska a zároveň neschváli v danej veci iné stanovisko.

Označenie subjektov
Navrhujeme prijať úzus, ktorým by ministerstvo resp. ÚOŠS, ktoré je jediné zodpovedné za prípravu pozície SR (za exekutívu) k určitému návrhu EK bolo v dokumentoch nazývané príslušným ministerstvom. Ministerstvo, ktoré by koordinovalo stanoviská k návrhu, ku ktorému je potrebné vyjadrenie viacerých ministerstiev resp. ÚOŠS, by sa nazývalo gestorským ministerstvom.

V.	Vybrané pojmy legislatívneho procesu Európskej únie

Celý legislatívny proces v každom momente posudzovania navrhovaného textu presne určuje, v akom štádiu sa dokument nachádza a v ktorom mieste legislatívneho procesu sa k dokumentu vyjadruje COREPER alebo SCA a následne Rada EÚ. Potrebné je sledovať platné procedurálne postupy, ktoré musia byť rešpektované  na všetkých úrovniach. Hlavné body v legislatívnom procese EÚ je možné v stručnosti zhrnúť nasledovne: 

•	prijatie (adoption) - prijatie legislatívneho nástroja (alebo spoločnej pozície); 

•	spoločná pozícia (common position) - vzťahuje sa na spolurozhodovaciu procedúru s EP; je to štádium, keď členské štáty zohľadnili stanovisko EP v prvom čítaní; 

•	politická dohoda (political agreement) - keď sa má Rada dohodnúť o definitívnej pozícii k navrhovanému legislatívnemu nástroju;  

•	všeobecný prístup (general approach) - zaujatie pozície Rady k legislatívnemu návrhu, o ktorom sa však ešte nemôže definitívne hlasovať; využívané v rámci procedúry spolurozhodovania, a to skôr, ako dokument  prešiel prvým čítaním v EP;  

•	orientačná diskusia (orientation debate) - táto forma sa zvyčajne využíva na prediskutovanie kontroverzného legislatívneho návrhu s cieľom pomôcť predsedníctvu a EK získať bližšie poznatky k tomu, ako by bolo možné dospieť ku kompromisnému návrhu (predsedníctvo zvyčajne za týmto účelom pripravuje pre ministerské zasadanie tzv. questionnaire); 

•	diskusia (discussion/debate) - všeobecná diskusia;